**Despre țara din care venim**

*Ana Blandiana*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Hai să vorbim

Despre țara din care venim.

Eu vin din vară,

E o patrie fragilă

Pe care orice frunză,

Căzând, o poate stinge,

Dar cerul e atât de greu de stele

C-atârnă uneori pân' la pământ

Și dacă te apropii-auzi cum iarba

Gâdilă stelele râzând,

Și florile-s atât de multe

Că te dor

Orbitele uscate ca de soare,

Și sori rotunzi atârnă

Din fiecare pom;

De unde vin eu

Nu lipsește decât moartea,

E-atâta fericire

C-aproape că ți-e somn.